CELEX: 32021D1780
Language: lt
Date: 2021-10-05 00:00:00
Title: Tarybos įgyvendinimo sprendimas (ES) 2021/1780 2021 m. spalio 5 d. kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

2021 10 11   
               
               
                  LT
               
               
                  Europos Sąjungos oficialusis leidinys
               
               
                  L 360/122
               
            
         TARYBOS ĮGYVENDINIMO SPRENDIMAS (ES) 2021/1780
         2021 m. spalio 5 d.
         kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalies pirmą pastraipą,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     pagal Direktyvos 2006/112/EB 287 straipsnio 14 punktą Lenkijos Respublikai (toliau – Lenkija) leidžiama nuo pridėtinės vertės mokesčio (PVM) atleisti apmokestinamuosius asmenis, kurių metinė apyvarta neviršija 10 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą;
                  
               
                     (2)
                  
                  
                     Tarybos sprendimu 2009/790/EB (2) Lenkijai leidžiama pradėti taikyti specialią priemonę, kuria nukrypstama nuo Direktyvos 2006/112/EB 287 straipsnio ir nuo PVM atleisti apmokestinamuosius asmenis, kurių metinė apyvarta neviršija 40 000 EUR sumos, apskaičiuotos nacionaline valiuta (toliau – nukrypti leidžianti priemonė);
                  
               
                     (3)
                  
                  
                     Tarybos įgyvendinimo sprendimas (ES) 2018/1919 (3) leido Lenkijai toliau taikyti nukrypti leidžiančią priemonę iki 2021 m. gruodžio 31 d. arba iki direktyvos, kuria iš dalies keičiamos Direktyvos 2006/112/EB 281–294 straipsnių nuostatos, įsigaliojimo dienos, priklausomai nuo to, kuri data bus ankstesnė;
                  
               
                     (4)
                  
                  
                     raštu, kurį Komisija užregistravo 2021 m. kovo 1 d., Lenkija paprašė Komisijos leidimo iki 2024 m. gruodžio 31 d. toliau taikyti nukrypti leidžiančią priemonę (toliau – prašymas);
                  
               
                     (5)
                  
                  
                     pagal Direktyvos 2006/112/EB 395 straipsnio 2 dalies antrą pastraipą, 2021 m. kovo 25 d. raštais Komisija perdavė prašymą kitoms valstybėms narėms, išskyrus Kiprą, o 2021 m. kovo 26 d. raštu – Kiprui. 2021 m. kovo 29 d. raštu Komisija pranešė Lenkijai turinti visą informaciją, būtiną prašymui įvertinti;
                  
               
                     (6)
                  
                  
                     nukrypti leidžianti priemonė atitinka 2008 m. birželio 25 d. Komisijos komunikato „Visų pirma galvokime apie mažuosius“. Europos iniciatyva „Small Business Act“ tikslus;
                  
               
                     (7)
                  
                  
                     remiantis Lenkijos pateikta informacija, nukrypti leidžianti priemonė darys nežymų poveikį bendrai galutinio vartojimo etape Lenkijos surenkamų mokestinių pajamų sumai. Apmokestinamieji asmenys galės ir toliau rinktis įprastines PVM procedūras;
                  
               
                     (8)
                  
                  
                     įsigaliojus Tarybos reglamentui (ES, Euratomas) 2021/769 (4), Lenkija nuo 2021 finansinių metų PVM nuosavų išteklių ataskaitoje kompensacijos neskaičiuos;
                  
               
                     (9)
                  
                  
                     atsižvelgiant į potencialų teigiamą nukrypti leidžiančios priemonės poveikį supaprastinant su PVM susijusius įpareigojimus mažinant mažosioms įmonėms tenkančią administracinę naštą ir išlaidas, Lenkijai turėtų būti leista toliau taikyti nukrypti leidžiančią priemonę;
                  
               
                     (10)
                  
                  
                     Tarybos direktyva (ES) 2020/285 (5) iš dalies pakeisti Direktyvos 2006/112/EB 281–294 straipsniai, susiję su specialia mažosioms įmonėms skirta schema, kuriais nustatomos naujos mažosioms įmonėms taikomos taisyklės, įskaitant valstybės narės metinės apyvartos ribą, kuri yra ne didesnė kaip 85 000 EUR, arba lygiavertę sumą, apskaičiuotą nacionaline valiuta;
                  
               
                     (11)
                  
                  
                     leidimas taikyti nukrypti leidžiančią priemonę turėtų būti duotas ribotam laikui. To laiko turėtų pakakti, kad būtų galima įvertinti ribos veiksmingumą ir tinkamumą. Be to, Direktyva (ES) 2020/285 reikalaujama, kad iki 2024 m. gruodžio 31 d. valstybės narės priimtų ir paskelbtų įstatymus ir kitus teisės aktus, būtinus, kad būtų galima laikytis tos direktyvos 1 straipsnio, o nuo 2025 m. sausio 1 d. šias nuostatas taikytų. Todėl Lenkijai turėtų būti leidžiama taikyti nukrypti leidžiančią priemonę iki 2024 m. gruodžio 31 d.;
                  
               
                     (12)
                  
                  
                     todėl Sprendimas 2009/790/EB turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimo 2009/790/EB 2 straipsnis pakeičiamas taip:
            
               
                  „2 straipsnis
                  Šis sprendimas taikomas nuo 2010 m. sausio 1 d. iki 2024 m. gruodžio 31 d.“
               
            
         
         
            2 straipsnis
            Šis sprendimas įsigalioja pranešimo apie jį dieną.
         
         
            3 straipsnis
            Šis sprendimas skirtas Lenkijos Respublikai.
         
         
            Priimta Liuksemburge 2021 m. spalio 5 d.
            
               
                  Tarybos vardu
               
               
                  Pirmininkas
               
               A. ŠIRCELJ
            
         
         
            (1)  OL L 347, 2006 12 11, p. 1.
         
            (2)  2009 m. spalio 20 d. Tarybos sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 283, 2009 10 30, p. 53).
         
            (3)  2018 m. gruodžio 4 d. Tarybos įgyvendinimo sprendimas (ES) 2018/1919, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 311, 2018 12 7, p. 32).
         
            (4)  2021 m. balandžio 30 d. Tarybos reglamentas (ES, Euratomas) 2021/769, kuriuo iš dalies keičiamas Reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 165, 2021 5 11, p. 9).
         
            (5)  2020 m. vasario 18 d. Tarybos direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).